নাজিব রাজাক মতায় থাকা অবস্থাতেই তার বিরুদ্ধে দুর্নীতির অভিযোগ ওঠে। রাষ্ট্রীয় মালিকানাধীন বিনিয়োগ তহবিল ওয়ান মালয়েশিয়া ডেভেলপমেন্ট বেরহাদের (ওয়ানএমডিবি) অর্থ আত্মসাৎ করে নাজিব নিজ ব্যাংক হিসাবে জমা করেছিলেন বলেও অভিযোগ উঠেছিল। তবে নাজিব এসব অভিযোগ অস্বীকার করেছেন। সম্প্রতি তার বাড়ি থেকে ৩০০ মিলিয়ন ডলারেরও বেশি মূল্যের সম্পদ জব্দ করা হয়েছে। বাংলাদেশী মুদ্রায় এর পরিমাণ দুই হাজার ৫৩৫ কোটি ৫৯ লাখ ৮৫ হাজার টাকারও বেশি। জব্দকৃত সম্পদের মধ্যে রয়েছে ১২ হাজার পিস গয়না, বিভিন্ন ব্যাগে প্রায় তিন কোটি ডলারের সমমূল্যের ২৬টি দেশের মুদ্রা, ৪২৩টি ঘড়ি এবং ২৩৪ জোড়া সানগ্লাস। রয়েছে খ্যাতনামা নকশাকারদের তৈরি নানা মূল্যবান ও শৌখিন সামগ্রী। সম্পদ জব্দের অল্প কিছু দিনের মধ্যে নাজিবের স্ত্রীর বিরুদ্ধে গয়নার দাম পরিশোধ না করার অভিযোগে মামলা হলো। মামলার অভিযোগে বলা হয়েছে, ২২ মে গ্লোবাল রয়্যালটি ট্রেডিং স্যালের একটি টায়ারা ও হীরের নেকলেসসহ ৪৪ পিস গয়নার চালান গ্রহণ করেছেন তিনি। প্রতিষ্ঠানটি মামলায় দাবি করেছে, হয় গয়নাগুলো ফেরত দিতে হবে, নয়তো এর মূল্য হিসেবে এক কোটি ৪০ লাখ ডলার অর্থ পরিশোধ করতে হবে।